Waterbeperkings in Rustenburg ingestelFoto: Argieffoto Die munisipaliteit van Rustenburg in Noordwes het Woensdag noodgedwonge waterbeperkings geïmplementeer weens die hoë aanvraag in watervoorsiening. Volgens Andrew Seome, woordvoerder van die munisipaliteit, lê die hoofreservoir op die dorp se watervlak tans op ’n skamele 30%. Dié reservoir voorsien al die reservoirs op die dorp van water. Noodmaatreëls sal gevolglik geïmplementeer word om te voorkom dat dié waterstelsel leeg loop en Rustenburg se krane opdroog, het Seome gesê. Seome sê dat die Rand Water Barnardsvlei-stelsel asook die Rustenburg-Suid-stelsel wat die dorp van water voorsien onder geweldige druk verkeer weens ’n hoë aanvraag in water. Beperkings is sedert Woensdag daagliks van 19:00 tot 05:00 ingestel en sal tot verdere kennisgewing van krag wees. Inwoners van Boitekong, Sondela, Seraleng, Paardekraal, Sonopkoms, Ramochana en die Vryheidspark-, Meriting- en Boitekong-uitbreiding sal waterbeperkings daagliks van 17:00 tot 07:00 ervaar weens lae reservoirvlakke by Magalies Water Bospoort. Volgens Seome sal alle uitbreidings, insluitend Cashan, Bo Dorp, Safari Gardens, die Boschdal-gebiede, dele van Geelhoutpark, Waterfall-Oos, Savannah Falls asook Protea Park ook lae waterdruk ervaar gedurende die genoemde tye. “Hoërliggende gebiede sal waarskynlik geen water hê nie, terwyl ander gebiede lae waterdruk sal ervaar,” het Seome gesê. “Ons moedig inwoners aan om water spaarsamig te gebruik en dus nie tuine nat te lei of swembaddens op te vul nie. Die munisipaliteit vra om verskoning vir die ongerief veroorsaak deur die ingestelde waterbeperkings,” het hy gesê. Seome stel inwoners gerus dat die munisipaliteit inwoners in kennis sal stel sodra die hoofreservoir se watervlak bo 80% styg en die stelsel weer volhoubaar is.